སྩོལ་ཞིང་། ཆོམ་རྐུན་ལ་སོགས་པའི་གདོན་དང་ལོག་འདྲེན་ཐམས་ཅད་ཚར་བཅད་པར་བསམས་ལ་ཐོག་མར་ཡི་དམ་གྱི་སྙིང་པོ་བརྒྱ་ཕྲག་ཙམ་གྱིས་ཐོག་དྲངས་ཏེ་འདི་ཉིད་ཀྱི་གསང་སྔགས་ནི། ཨོཾ་གྷྲྀ་རཱ་ཛ་གྷྲྀ་རཱ་ཛ་ཀུ་མ་ཀུ་མ་ཁུཾ་ཐིས་སྭཱ་ཧཱ། ཞེས་བཟླ་བ་ནི་བསྙེན་པའི་དངོས་གཞི་སྟེ་རང་ཉིད་ཡི་དམ་ལྷའི་ང་རྒྱལ་བརྟན་པོ་དང་ལྡན་པའི་སྒོ་ནས། མི་ཚིག་གིས་བར་མ་ཆོད་པའི་སྨྲ་བཅད་དམ་པོས་སྔགས་དག་པར་བཟླ་བ་དང་། གོང་དུ་བསྟན་པ་ལྟར་ཐུགས་རྒྱུད་བསྐུལ་བའི་དམིགས་པ་དང་མ་བྲལ་བར་བྱ་སྟེ། མདོར་ན་སྒོ་གསུམ་ཐ་མལ་གྱི་དབང་དུ་སྐད་ཅིག་ཀྱང་མ་སོང་བའི་ངང་ནས་བཟླས་ན་ཇི་སྐད་བཤད་པའི་ཕན་ཡོན་རྣམས་འབྱུང་བ་ནི་ངེས་པ་སྟེ། སཾ་བུ་ཊ་ལས། མཉམ་གཞག་བཟླས་དང་བསྒོམ་པ་ཡིས། །འགྲུབ་འགྱུར་འདི་ལ་ཐེ་ཚོམ་མེད། །ཅེས་དང་། རྡོ་རྗེ་གུར་ལས། མཁའ་འགྲོ་མ་དང་རང་བཙུན་མོ། །མངོན་སུམ་དུ་ནི་བྱ་བའི་ཕྱིར། །སྔགས་ནི་སྙན་གསན་འབེབས་པར་བརྗོད། །དཔེར་ན་སྐྱེས་བུ་ལ་ལ་ཞིག །སྐད་ཀྱི་ང་རོས་བོས་པ་ན། །མངོན་སུམ་དུ་ནི་འོང་བར་འགྱུར། །དེ་བཞིན་དེ་བཞིན་གཤེགས་ཀུན་གཤེགས། །ཞེས་གསུངས་ལ། གཞན་དུ་ན། ད་ལན་བདག་གིས་སྒྲུབ་པ་འདི་བསྒྲུབས་ནའང་འགྲུབ་བམ་མི་འགྲུབ། བར་ཆད་འབྱུང་ངམ་མི་འབྱུང་། དགེའམ་མི་དགེ་སྙམ་པའི་ཐེ་ཚོམ་དང་རྟོག་ངན་ཐམས་ཅད་རྒྱང་བསྲིངས་ཏེ་སེམས་རྩེ་གཅིག་པ་ཉིད་དུ་བྱ་དགོས་ཀྱི། དེ་ལྟར་མ་ཡིན་ན་ཡུན་ཇི་ཙམ་རིང་ཡང་ཕན་པ་ཆུང་སྟེ། སྤྱོད་འཇུག་གི་བསམ་གཏན་ལེའུར། བཟླས་བརྗོད་དང་ནི་དཀའ་ཐུབ་ཀུན། །ཡུན་རིང་དུས་སུ་སྤྱད་བྱས་ཀྱང་། །སེམས་གཞན་གཡེང་བས་བྱས་པ་ནི། །དེ་ཉིད་རིག་པས་དོན་མེད་གསུངས། །ཞེས་བྱ་བ་ལ་སོགས་པ་མང་དུ་གསུངས་པས་སྤྱིར་ཡང་དགེ་སྦྱོར་ཐམས་ཅད་བྱས་ལོ་ཙམ་མིན་པར་གནད་དུ་ཁེལ་བ་གཙོ་ཆེའོ། །དྲུག་པ་རྗེས་ཀྱི་བྱ་བའི་རིམ་པ་ནི། དེ་ནས་ཐུན་བསྡུ་བ་ན། སླར་ཡང་ཨརྒྷཾ་ལ་སོགས་པའི་མཆོད་བསྟོད་གསོལ་གདབ་གོང་བཞིན་བྱས་པའི་མཐར། དགོང་ཐུན་ལྟ་བུ་ལ་འཇིག་རྟེན་པར་གཏོགས་པའི་སྲུང་མ་གཞན་ལ་གཏོར་མ་འབུལ་དགོས་ཡོད་ན་འབུལ། མཁའ་འགྲོ་སྤྱི་གཏོར་ནི་ཐུན་ཐམས་ཅད་ཀྱི་མཇུག་ཏུ་བྱུང་ན་ལེགས་གསུངས། དེ་རྗེས་རྡོ་རྗེའི་གླུ་བཀྲ་ཤིས་སྨོན་ལམ་རྣམས་བྱས་ལ། ཧེ་རུ་ཀའི་ཡི་གེ་བརྒྱ་པ་ལན་གསུམ་གྱིས་ལྷག་ཆད་ཁ་བསྐང་། མ་འབྱོར་པ་དང་སོགས་ཀྱིས་ནོངས་པ་བཟོད་པར་གསོལ། སྤྱི་དང་ཁྱད་པར་གྱི་རྟེན་རྣམས་ལ་བརྟན་བཞུགས་དང་མེད་པ་རྣམས་ལ་ཨོཾ་ཁྱེད་ཀྱིས་སེམས་ཅན་ལ་སོགས་པས་གཤེགས་གསོལ་བྱ། རང་གི་སྐྱེ་མཆེད་དང་སྐུ་གསུང་ཐུགས་ཀྱི་ལྷ་རྣམས་གསལ་གདབ་ཅིང་བསྔོ་བ་སྨོན་ལམ་བཀྲ་ཤིས་རྣམས་བྱ་དེ་ལྟར་ཐུན་གཅིག་གོ །དེ་བཞིན་དུ་ཐུན་གཞན་རྣམས་ལ་མཆོད་པ་སྤོ་བ་དང་། མདུན་གྱི་གཏོར་མ་ཆང་བུས་གསོས། མཆོད་པ་བྱིན་རླབས་ནས་བརྩམས་ཏེ་བཀྲ་ཤིས་ཀྱི་བར་ལ་དགོང་ཐུན་གྱི་བྱ་བ་ཆོས་སྐྱོང་གཞན་གྱི་གཏོར་བསྔོ་དོར་བ་མ་གཏོགས་གཞན་ཐམས་ཅད་སྔ་མ་དང་འདྲའོ། །དེ་ཡང་ཐུན་བཞིར་བྱ་བའི་ངེས་པ་ནི། ས་ཆེན་གྱིས་ཐུན་བཞིར་བསྐྱེད་བསྟིམ་བྱ་ཞེས་གསུངས། གལ་ཏེ་མ་ལྕོགས་པ་དང་སྔགས་ཀྱི་གྲངས་མ་སོང་གིས་དོགས་ན་བསྙེན་པའི་སྐབས་འདིར་ཐུན་གསུམ་པ་ཉིད་བྱས་ཀྱང་ཆོག་གོ །དེ་ལྟ་བུའི་རིམ་པས་ཞག་ཉི་ཤུ་རྩ་གཅིག་ལ་སོགས་པར་བསྒྲུབ་པར་བྱ་སྟེ་སྔགས་ཀྱི་གྲངས་ནི། རྒྱུད་གཞུང་དག་ལས། གསང་བའི་སྙིང་པོ་འབུམ་དུ་བཟླས། །ཞེས་གསུངས་ཀྱང་རྟགས་ཐོན་པ་ཉིད་གཙོ་ཆེའོ། །དེ་ཡང་ཇི་སྐད་དུ། མགོན་པོ་དངོས་སུ་བྱོན་གྱུར་ན། །གང་འདོད་དངོས་གྲུབ་ཐམས་ཅད་འགྲུབ། །ཅེས་བྱ་བ་ལ་སོགས་པ་འགྲུབ་པའི་རྟགས་རབ་འབྲིང་རྣམས་ནི་གཞུང་ཡི་གེ་རྙིང་པ་རྣམས་ལས་ཤེས་པར་བྱའོ། །དེ་ཡང་རྨི་ཉམས་སོགས་སུ་དགེ་བའི་ལྟས་ཇི་སྐད་བསྟན་པ་རེ་བྱུང་ན་དངོས་གྲུབ་རབ་འབྲིང་གང་རུང་འགྲུབ་པར་ངེས་པས་ཞེན་པ་མེད་པའི་དགའ་བ་བསྒོམ་པ་དང་གཞན་ལ་མི་སྨྲ་བའི་གསང་བ་དམ་པར་བྱའོ། །གལ་ཏེ་ཅུང་ཟད་ངན་པ་ཡང་འབྱུང་སྲིད་དེ། དེ་ཡང་། ཉི་མ་ཐལ་དང་གོས་ནག་གྱོན། །ཞེས་བྱ་བ་ལ་སོགས་པ་སྟེ། དེ་དག་བྱུང་ན་ཡང་བདེན་མེད་ཀྱི་སྦྱོང་བའི་རྒྱས་འདེབས་པ་དང་ཆོས་སྐྱོང་གི་སྐོང་བཤགས་སོགས་ལ་བརྩོན་པར་བྱའོ། །དེ་ལྟ་བུའི་རིམ་པས་བསྙེན་པ་སོང་ནས་ནམ་ཞིག་གྲོལ་བའི་ཚེ་ན། རྟེན་གཏོར་ཆོས་སྐྱོང་ཡབ་ཡུམ་ལ་གཏང་རག་གི་ཚུལ་དུ་ཕུལ་བས་གཙང་སར་གཏོང་བ་དང་། ནོར་བུ་གཉིས་དང་སྐུ་རྟེན་མཛོད་ཕུག་ལ་སོགས་པར་མིས་མི་མཐོང་བར་སྦ་བར་བྱ་སྟེ་དེ་དག་གིས་བསྙེན་པ་བསྟན་ཟིན་ཏོ། །ད་ནི་གཉིས་པ་སྒྲུབ་པ་བསྟན་པར་བྱ་སྟེ། དེ་ཡང་བསྙེན་པ་མཐར་ཕྱིན་པའི་གང་ཟག་གིས་འདིའི་སྒྲུབ་པ་བྱ་བ་ལ། སྦྱོར་བ་དངོས་གཞི་དང་རྗེས་གསུམ་མོ། །དང་པོ་སྦྱོར་བ་ནི། འདིར་བསྙེན་པ་དང་མི་འདྲ་བའི་ཁྱད་པར་རྣམས་བརྗོད་ན་སྔར་གྱི་མཎྜལ་གྱི་སྟེང་དུ་ཟླུམ་སྐོར། དེའི་དབུས་སུ་གྲུ་གསུམ་རྩེ་མོ་ཕྱིར་བསྟན་པ་མཐོ་གང་གི་ཚད་དང་ལྡན་པར་བྲིས་པའི་ནང་དུ་གཞི་དམར་པོ་ལ་ཁྲག་མཚོའི་རི་མོ་དང་། དབུས་སུ་དུང་འགྲོན་ཁ་སྤྲོད་བྲིས་པའི་སྟེང་ན་ནས་ཀྱི་ཚོམ་བུ་རྣམས་དགོད་པ་དང་། གྲུ་གསུམ་གྱི་ཟུར་གསུམ་དུ་མཆོག་ཕུར་གྱི་རྐང་པ་གསུམ་བརྟན་པར་བཅུག་པའི་ཁར་སྔར་གྱི་ཐོད་པ་བཞག་ལ། དེའི་ནང་དུ་སྔར་དང་འདྲ་བའི་གཏོར་མ་མར་ཁུས་སྦྲུས་པ་བཟང་བ་བཤམས། དེའི་མཐའ་སྐོར་དུ་གོང་དུ་སྨོས་པའི་ཟས་དང་འབྲུ་དང་རིན་པོ་ཆེ་རྣམ་པ་སྣ་ཚོགས་དང་། ཁྱད་པར་རང་གང་དགའ་བའི་ཁ་ཟས་ཀྱིས་ཕྱུར་བུར་བཀང་སྟེ་བཞག་གོ །དཀྱིལ་འཁོར་གྱི་ཟུར་གསུམ་མདུན་དང་བཞི་ལ་འབུལ་གཏོར་ལག་པ་གཡོན་པའི་སྤར་རྗེས་དོད་པར་བྱས་པའི་ཆངས་བུ་བདུན་རེ་གྱེན་དུ་བསླངས་པ། དེ་ཡང་སྦོམ་ཕྲ་ཆེས་ན་འགྱེལ་བའི་ཉེན་ཡོད་པས་སྦོམ་ཕྲ་ཆེར་མེད་པ་ལ་གཟེར་གྱིས་བསྡམས་པ་བཞི། ཕྱི་ནས་ཁ་གསོ་བའི་ཆངས་བུ་དང་བཅས་པ་ཤོང་བའི་ཚད་ཀྱི་སྣོད་རྣམས་སུ་བཤམ་མོ། །ཚོགས་ཀྱི་འཁོར་ལོ་བྱ་བར་བཤད་ཀྱང་ཇི་ལྟ་བ་བཞིན་འགྲིག་མི་ཐུབ་པས་དཔའ་བོའི་སྟོན་མོའམ་ཙཱ་རུའི་བཟའ་བ་ཙམ་གྲུབ་ན་ལེགས་གསུངས་པས་དེའི་ཡོ་བྱད་དང་། སྔོན་འགྲོ་གཏོར་མའང་བཤམ། གཞན་སྒྲུབ་རྟེན་གཞག་པ་དང་མཆོད་པ་བཤམ་ཚུལ་སོགས་ནི་བསྙེན་པའི་སྐབས་ཇི་ལྟ་བ་བཞིན་བྱའོ། །གཉིས་པ་དངོས་གཞི་སྒྲུབ་པ་ནི། སྔ་ཐུན་ནས་མགོ་བརྩམས་ཏེ་མཚམས་གཅོད་པ་ནས་བཀྲ་ཤིས་ཀྱི་བར་ལ་བསྙེན་པ་དང་འདྲ་བ་ལས། ཁྱད་པར་འདིར་ནི་ཐུན་བཞིར་བྱ་བ་དང་གཏོར་མ་འབུལ་ཚེ་སྔ་ཐུན་ལ་མདུན་གྱི་གཏོར་མ་ཕུལ། དགོང་ཐུན་ལ་གཡས་ཟུར་གྱི་གཏོར་མ། སྲོད་ཐུན་ལ་གཡོན་ཟུར་གྱི་གཏོར་མ། སང་གི་ཐོར་ཐུན་ལ་རྒྱབ་ཀྱི་གཏོར་མ་རྣམས་རིམ་པས་འབུལ་ལོ། །སླར་ཡང་གཏོར་མ་ཐམས་ཅད་ལ་ཆངས་བུ་བདུན་བདུན་གྱིས་ཁ་གསོ་བ་སོགས་བྱའོ། །དབུས་ཀྱི་གཏོར་མ་ནི་བྱིན་བརླབ་བྱ་བ་ཙམ་མ་གཏོགས་སྒྲུབ་པ་མ་ཐོན་གྱི་བར་དུ་འབུལ་གསོ་བྱ་མི་དགོས། དེ་ལྟ་བུའི་རིམ་པས་ཞག་བདུན་གྱི་བར་དུ་སྒྲུབ་ཁང་དུ་བུད་མེད་དང་ཁྱི་དང་དམེ་ཅན་རྣམས་མི་གཏོང་བ་དང་། སྒྲུབ་རྫས་རྣམས་གཞན་གྱིས་མི་མཐོང་བར་བྱས་ལ་ཤིན་ཏུ་གསང་སྟེ་བསྒྲུབ་བོ། །གསུམ་པ་རྗེས་ཀྱི་བྱ་བ་དངོས་གྲུབ་བླང་བ་ལ་སོགས་པ་ནི། ཞག་བརྒྱད་པའི་སྔ་དྲོའི་ཐུན་གཅིག་པོ་དེ་ལ་དབུས་ཀྱི་གཏོར་མའང་ཁ་གསོས་ཏེ་ཆོས་སྐྱོང་ཡབ་ཡུམ་ལ་འབུལ་ལོ། །ཕུལ་གྲུབ་པའི་རྗེས་སུ་དབུས་ཀྱི་ཐོད་པའི་ནང་གི་རང་གང་དགའ་བའི་ཁ་ཟས་དེ་ཉིད། ཆོས་སྐྱོང་ཡབ་ཡུམ་དགྱེས་བཞིན་པས་དངོས་གྲུབ་ཏུ་སྩལ་བར་བསམས་ལ་གཞན་ལ་མི་སྟེར་བར་རང་ཉིད་ཀྱིས་ལོངས་སྤྱད་པར་བྱ་སྟེ་དེ་ནི་དངོས་གྲུབ་བླང་བ་ཞེས་བྱའོ། །འབུལ་གཏོར་བཞི་པོའང་དབུས་ཀྱི་དེ་དང་དུས་གཅིག་ཏུ་འབུལ་ལོ། །ཡང་ཚོགས་སམ་ཙཱ་རུ་ལ་སོགས་པ་དང་འབྲེལ་ན་དེ་དག་གི་སྐབས་སུ་ཚོགས་མཆོད་ཀྱང་བྱས་ཏེ་ཚོགས་རྫས་རྣམས་དངོས་གྲུབ་ཀྱི་ཚུལ་དུ་ལོངས་སྤྱད་པར་བྱའོ། །དེ་ནས་བདག་བསྐྱེད་ཀྱི་མཇུག་གི་བྱ་བ་རྣམས་དང་བཀྲ་ཤིས་རྒྱས་པས་མཐའ་བརྒྱན་པ་དང་བཅས་ཏེ་རྟེན་དེ་དག་རང་གི་མཆོད་ཁང་ལ་སོགས་པའི་ཕུག་ཏུ་གཞན་གྱིས་མི་མཐོང་བར་བྱས་ལ་བཞུགས་སུ་གསོལ་ཏེ་ཉ་སྟོང་ཚེས་བརྒྱད་ལ་སོགས་པའི་དུས་བཟང་རྣམས་ལ་མཆོད་གཏོར་བསྔོས་པ་འདོད་པའི་དོན་ལ་གསོལ་བ་བཏབ་ན་རང་ལ་ཅི་ལྟར་འདོད་པའི་དངོས་གྲུབ་རྣམས་འབྱུང་སྟེ། ཇི་སྐད་དུ། སྒྲུབ་པ་ཐོན་ནས་བང་མཛོད་སྦས། །དུས་བཟང་མཆོད་གཏོར་དབུལ་བར་བྱ། །དངོས་གྲུབ་གང་འདོད་གསོལ་བ་གདབ། །ཅེས་དང་། སྐུ་དེ་བང་མཛོད་ཕུག་ཏུ་གཞུག །དུས་བཟང་གསུམ་དུ་མཆོད་བྱ་སྟེ། །གསོལ་བ་བཏབ་ལ་དངོས་གྲུབ་བླངས། །ཐུན་མོང་རྫས་དང་ལོངས་སྤྱོད་འདུ། །ཞེས་སོགས་གསུངས་ཏེ་དེ་དག་གིས་སྒྲུབ་པ་བསྟན་ཟིན་ཏོ། །ད་ནི་གསུམ་པ་ལས་སྦྱོར་བསྟན་པར་བྱ་སྟེ། དེའང་རྒྱུད་གཞུང་དག་ལས། སྒྲུབ་པ་ཆེན་པོའི་རྟགས་ཐོན་ནས། །ལས་ཚོགས་ཉི་ཤུ་རྩ་གཅིག་པོ། །བསྒྲུབས་ན་གང་སྒྲུབ་མྱུར་དུ་འགྲུབ། །ཅེས་གསུངས་པས། གོང་དུ་བསྟན་པའི་བསྙེན་སྒྲུབ་མཐར་ཕྱིར་པའི་སྒྲུབ་པ་པོས་འདིའི་རྒྱུད་གསང་བ་སྙིང་གི་འཁོར་ལོ་དང་བཻ་རོ་ཙ་ནའི་རྒྱ་གཞུང་དང་ས་སྐྱ་པ་ཆེན་པོས་མཛད་པ་རྣམས་གཙོ་བོར་སྨོས་པའི་བོད་གཞུང་དྲི་མ་མེད་པ་རྣམས་ནས་ཇི་སྐད་བསྟན་པའི་ལས་ཚོགས་རྣམས་བསྒྲུབས་ན་རང་གཞན་གྱི་དོན་མཐའ་དག་འགྲུབ་པ་ནི་མི་བསླུ་བ་སྟེ། དེ་ནི་སྨྲས་མ་ཐག་པའི་གཞུང་དེ་རྣམས་སུ་ཤིན་ཏུ་གསལ་བས་འདིར་རྒྱས་པར་སྤྲོ་བར་མི་བྱ་སྟེ། དེས་ལས་ཚོགས་མདོ་ཙམ་བསྟན་ཟིན་ཏོ། །སླར་ཡང་སྨྲས་པ། དེ་ལྟའི་རྒྱུད་གཞུང་དཀའ་གནས་ནོར་བུའི་ཁམས། །བརྒྱུད་པའི་ཞལ་ལུང་ཕ་ལམ་རྫས་སྦྱོར་གྱིས། །དྲང་པོའི་མིག་ཕུག་ཚིག་གི་སྲད་བུ་ལ། །ཚར་དུ་དངར་བར་བཟོད་པ་བླ་མའི་དྲིན། །རྒྱུད་དང་རྒྱ་བོད་ཡོངས་སུ་གྲགས་པའི་གཞུང་། །འགལ་མེད་གོང་མའི་ཕྱག་ལེན་མིང་ཚིག་དང་། །ཡི་གེ་འདུས་པའི་གསལ་བྱེད་འདི་མཐོང་ཚེ། །འཕྱང་མོ་ཉུག་པའི་བློ་དེ་ཡུལ་གཞན་བྲོས། །བསྟན་འགྲོར་ཕན་པའི་སྐྱ་རེངས་སྔོན་འགྲོ་མས། །ཤེས་རབ་ནམ་མཁའི་མཐོངས་ནས་བྱ་གྲུབ་ཀྱི། །བསྟན་སྲུང་ཉིན་མོའི་མགོན་པོ་དགུག་ནུས་ན། །དོན་གཞན་ཞར་ལས་འབྱུང་ངོ་སྙིང་གི་གྲོགས། །འཕགས་བོད་གྲུབ་དབང་རིམ་པར་བྱོན་པའི་ཐུགས། །སྙིང་རྗེས་ཡོངས་སུ་བསྒོས་ལས་སྐྱེས་པའི་བཅུད། །གདམས་པའི་མཆོག་འདི་སྐལ་ལྡན་ཀུན་གྱི་ཡིད། །རབ་དགའ་བསྐྱེད་ཕྱིར་དམ་པའི་མགྲིན་པར་ཡིབ། །རྐང་དྲུག་འཕུར་ལྡིང་གསར་དུ་བསྒྱུར་བ་དང་། །མགྲིན་པའི་རྔ་ཆུང་བརྡུང་ལ་འདབ་གཤོག་དག །ཡོངས་སུ་མ་རྫོགས་ནོངས་པ་འདབ་བརྒྱའི་ཁ། །རྣམ་པར་རྒྱས་པ་གང་དེས་བཟོད་པར་རིགས། །ལེགས་པའི་དགེ་ཚོགས་མ་ལུས་བསྡོམས་པའི་མཐུས། །ཕན་བདེའི་འབྱུང་གནས་བསྟན་དང་བསྟན་འཛིན་བཅས། །ཉི་འོད་བྲན་པའི་མཚམས་སྤྲིན་གཞོན་ནུ་བཞིན། །ས་སྟེང་སྣང་བས་ཁྱབ་པར་བརྟན་གྱུར་ཅིག །གཞན་ཕན་བསམ་པས་ཀུན་བསླངས་ཚུལ་འདི་ལ། །བརྩོན་ལྡན་སུ་ཞིག་རྫོགས་སངས་རྒྱས་ཡོན་ཏན། །རྒྱ་མཚོ་བསྒྲུབ་ཕྱིར་ཡེ་ཤེས་སྤྱན་མངའ་བའི། །དཔལ་ལྡན་དུར་ཁྲོད་བདག་པོས་སྐྱོང་གྱུར་ཅིག །དེ་ལྟར་དཔལ་དུར་ཁྲོད་བདག་པོ་ཡབ་ཡུམ་གྱི་བསྙེན་སྒྲུབ་གསལ་བར་བྱེད་པའི་གཏམ་གྱི་རྒྱུད་མངས་ཞེས་བྱ་བ་འདི་ནི། སྲུང་མའི་དབང་པོ་འདི་ཉིད་ཀྱི་རྣལ་འབྱོར་པ་དབུ་མཛད་སངས་རྒྱས་རྒྱ་མཚོ་དང་ཡེ་ཤེས་དཔལ་ལྡན་ཆོས་གྲོགས་ཟུང་གིས་སྔ་ཕྱིར་བསྐུལ་བའི་ངོར། རྗེ་ས་ཆེན་གྱི་ཡི་གེ་ལ་གཞི་བྱས། གསང་བ་སྙིང་གི་འཁོར་ལོའི་རྒྱུད་དང་། བཻ་རོ་ཙ་ནས་མཛད་པའི་རྒྱ་གཞུང་དང་། གཞན་ཡང་བླ་མ་ཕྱི་མ་རྣམས་ཀྱི་ཡིག་ཆ་གང་རྙེད་རྣམས་ལ་འདྲིས་པར་བལྟས་ཤིང་། ཁྱད་པར་རིགས་བརྒྱའི་ཁྱབ་བདག་ཆེན་པོ་དཔལ་ལྡན་རྡོ་རྗེ་སེམས་དཔའ་དང་དབྱེར་མེད་པ་འཇམ་མགོན་བཀྲ་ཤིས་ལྷུན་གྲུབ་གྲགས་པ་རྒྱལ་མཚན་དཔལ་བཟང་པོ་ལ་སོགས་པའི་མཁས་ཤིང་གྲུབ་པ་དམ་པ་རྣམས་ཀྱི་ཞབས་ཀྱི་པདྨ་གཙུག་གི་རྒྱན་དུ་བསྟེན་ཅིང་མན་ངག་དང་ཕྱག་ལེན་གྱི་གསུང་སྒྲོས་དྲི་མ་མེད་པ་ཇི་ལྟར་ཐོས་པས་ལེགས་པར་བརྒྱན་ཏེ་བནྡེ་ཚུལ་ཁྲིམས་རིན་ཆེན་ཞེས་བགྱི་བས་ས་ཕོ་རྟའི་ལོར་སྡེ་དགེ་ལྷུན་གྲུབ་སྟེང་གི་ཆོས་གྲྭར་བྲིས་པ་དགེ་ལེགས་རྣམ་པར་རྒྱལ་བར་གྱུར་ཅིག། ༈ །དཔལ་དུར་ཁྲོད་ཀྱི་བདག་པོའི་གཏོར་བསྔོ་བསྡུས་པ་བཞུགས་སོ། །དཔལ་དུར་ཁྲོད་ཀྱི་བདག་པོའི་མགྱོགས་གཏོར་ལ། གཏོར་མ་བྱིན་རླབས་ཡི་དམ་གོང་ལྟར་དྲན་པར་བྱས་ལ། རང་གི་སྙིང་ག་ནས་འོད་ཟེར་འཕྲོས་པས། མདུན་གྱི་ནམ་མཁར་རླུང་དཀྱིལ་རཀྟའི་རྒྱ་མཚོའི་སྟེང་། ཞིང་ཆེན་གྱི་ས་གཞིར་ཀེང་རུས་ཀྱི་རི་རབ་ཀྱི་སྟེང་དུ་ཐོད་མཁར་གྲུ་བཞི་པའི་ནང་དུ། པད་ཉིའི་གདན་ལ་བཞུགས་པའི་དཔལ་དུར་ཁྲོད་ཀྱི་བདག་པོ་ཡབ་ཡུམ་ལ་འཁོར་འཇིག་རྟེན་དང་འཇིག་རྟེན་ལས་འདས་པའི་མཁའ་འགྲོ་དཔག་ཏུ་མེད་པས་བསྐོར་བ་ཨོཾ་བཛྲ་ས་མཱ་ཛཿ བཛྲ་ས་མ་ཡ་སྟྭཾ། ཞེས་པས་དམ་ལ་བཞག ཨོཾ་གྷྲྀ་རཱ་ཛ་གྷྲྀ་རཱ་ཛ་ཀུ་མ་ཀུ་མ་ཁུཾ་ཐིས་སྭཱ་ཧཱ། ཤྲཱི་སྨཱ་ཤ་ན་ཨ་དྷི་པ་ཏ་ཡེ་ས་པ་རི་ཝཱ་ར་ཨི་དཾ་བ་ལིཾ་བྷུཉྫ་ཁ་ཁ་ཁཱ་ཧི་ཁཱ་ཧི། སརྦ་སིདྡྷིམྨེ་པྲ་ཡཙྪནྟུ་སྭཱ་ཧཱ། ཚར་གསུམ་མམ་ལྔས་ཕུལ། ཨོཾ་ཤྲཱི་སྨཱ་ཤ་ན་ཨ་དྷི་པ་ཏ་ཡེ་ས་པ་རི་ཝཱ་ར་ཨརྒྷཾ་སོགས་ཀྱིས་ཕྱི་མཆོད། ཨོཾ་ཨཱཿཧཱུྃ་གིས་ནང་མཆོད། ཧཱུྃ། དུར་ཁྲོད་ཤ་ཟ་ཀུན་གྱི་གཙོ། །རབ་དཀར་ཀེང་རུས་བརྗིད་པའི་གཟུགས། །དམ་ཚིག་ཅན་ལ་བརྩེར་དགོངས་པའི། །ནོར་གྱི་བདག་པོ་ཡབ་ཡུམ་བསྟོད། །རྣལ་འབྱོར་བདག་ཅག་དཔོན་སློབ་ལ། །ཆོས་ཀྱི་བར་ཆད་ཉེར་ཞི་ཞིང་། །མཐུན་རྐྱེན་མ་ལུས་འབད་མེད་དུ། །འབྱུང་བའི་ཕྲིན་ལས་མཛད་དུ་གསོལ། །ཞེས་པ་འདིའང་བུདྡྷ་ལཀྵྨཱིས་བྲིས་པའོ། །སརྦ་མངྒ་ལཾ་བྷ་ཝནྟུ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ་གུ་རུས་གློག་ཀླད་ཕྱག་དེབ་ཆེད་འགྲེམ་སྤེལ་ཞུས་པའི་དགེ་འབྲས་སངས་རྒྱས་ཞིང་དུ་བསྔ